  Майя Бывальцева Удмуртиысь Йӧскалык лыдӟиськонни инкуазез утёнлы сӥзем ӵектосъёсъя «Мынам удмурт шаере» вожвылъяськон ортчытэ. Россиын Экологилэсь арзэ пусъён улсын радъям ужрад 20-тӥ толшорысен 14-тӥ оштолэзёзь мыноз. Иворъёсъя «Удмуртия» агентстволы со сярысь вераз Йӧскалык лыдӟиськоннилэн кивалтӥсезлэн воштӥсез Анна Семёнова. «Вожвылъяськонэ пыриськыны быгато пӧртэм адямиос: нимысьтыз авторъёс яке быдэсак коллективъёс. Кылсярысь, дышетӥсьёс но лыдӟиськонниын ужасьёс ӵектослэн кивалтӥсез луыны быгато, нылпиослэсь ужзэс координировать карыны. Малы ке шуоно одӥгез ужпуммы вал — нылпиосты но егитъёсты та уж борды кыскыны», — пусйиз Анна Семёнова. Вожвылъяськонлэн ужпумъёсыз: элькунысь инкуазь но дауръёс ӵоже возиськем интыос но будосъёс сярысь ивортодэт люкан, экологиын кылдэм югдурен но Удмуртилэн инкуазь утён сямъёсыныз егитъёсты но нылпиосты тодматон, лыдӟиськонниослэн инкуазь утёнъя югдытон ласянь ужаменызы тодматскон но сое вӧлмытон, экология темаен книгаосты но лыдӟиськонэз дэмлан но радъян. Конкурс кинь ӧръя ортче. Нырысетӥез — «Мынам Удмуртие: этнос, лулчеберет, экология». Та тодослыко номинация, кытын вераны кулэ калык понна пусйымон, дуно луись интыос, писпуос, соосын герӟаськем легендаос сярысь. Йӧскалык лыдӟиськоннилэн кивалтӥсезлэн воштӥсез верамъя, татаын пиналъёслы умой юрттӥсьёс луыны быгатозы пересьёс, кудъёсыз со мадёсъёсты тодо на. Соослэсь веранъёссэс, куараен яке видео вылэ гожтыса, озьы ик лыдӟиськонние сётыны луэ. Кыкетӥез ӧр — «Вордскем шаерлэсь инкуазьзэ утьыса» — лыдӟиськонниослэн инкуазез утёнлы сӥзем ужрадъёссылэн сценарийёссы но мукет ужъёссы: адӟытонъёс, пумиськонъёс, югдытон урокъёс но мукет. Куинетӥез — «Экокнига» — инкуазь утён, пӧйшуръёс но будосъёс сярысь книгаослы буктрейлеръёс. Оштолэзь шорысен куартолэзь шорозь ужъёсты дунъян мыноз. Анна Семёновалэн верамезъя, дунъясьёс пӧлын луозы лыдӟиськонниын ужасьёс, озьы ик ӧтёзы лулчеберетъя но туризмъя министерствоысь, инкуазь узырлыкъёсъя но инкуазез утёнъя министерствоысь, йӧскалык политикая министерствоысь ӧнерчиосты. Вормисьёсты пусъён ужрад ортчоз куартолэзь пумын, чакланъёсъя, Лыдӟиськонниослэн нуналзы котырын. Тодэ вайытом, лыдӟиськонниосын ужасьёслэн ӧнер нуналзы Россиын 27-тӥ куартолэзе пусйиське. Тегъёс: Мерлык Лулчеберет Ижкар Удмуртия вожвылъяськон инкуазь  